อาคเนย์กวาดตลาดสุขภาพคนรวย
อาคเนย์บุกตลาดประกันสุขภาพระดับพรีเมียม เจาะกลุ่มต่างชาติรองรับเออีซี
20 ก.ย. 2555

อาคเนย์บุกตลาดประกันสุขภาพระดับพรีเมียม เจาะกลุ่มต่างชาติรองรับเออีซี 
นายโชติพัฒน์ พีชานนท์ ประธานกรรมการบริหาร บริษัท อาคเนย์ประกันภัย เปิดเผยว่า บริษัทได้ร่วมเป็นพันธมิตรกับบริษัท แลมป์ อินชัวรันส์ ซึ่งเป็นบริษัทประกันภัยจากอังกฤษและบริษัท เมดิลิงค์ (ประเทศไทย) เพื่อเปิดตลาดประกันสุขภาพระดับบน “Premium Healthcare Insurance” ด้วยทุนประกันสูงสุดถึง 60 ล้านบาท หรือปีละ 2 ล้านเหรียญสหรัฐ ให้ความคุ้มครองตลอด 24 ชั่วโมงทั่วโลก
“แบบประกันสุขภาพนี้ จะแตกต่างจากแบบประกันสุขภาพทั่วไป เพราะเรามุ่งจับกลุ่มลูกค้าชาวต่างชาติ ที่อาศัยหรือทำงานอยู่ในไทย รวมถึงคนไทยที่เป็นผู้หารบริษัทต่างชาติ และบริษัทร่วมทุนในไทยเป็นหลัก ที่สำคัญยังเป็นการเตรียมพร้อมที่จะรองรับกับเออีซีในปี 2558 ที่คาดว่าจะมีนักลงทุน หรือบริษัทต่างชาติเข้ามาลงทุนในไทยมากขึ้น” นายโชติพัฒน์ กล่าวว่า 
ทั้งนี้ บริษัทคาดว่าภายใน 1 ปี จะได้เบี้ยจากประกันสุขภาพระดับบนประมาณ 100 ล้านบาท จากมูลค่าตลาดในไทยที่คาดว่าจะมีอยู่ 400-500 ล้านบาท โดยแบบประกันดังกล่าวจะมีค่าเบี้ยต่ำสุดเริ่มต้นที่ปีละ 8 หมื่นบาท มีให้เลือกด้วยกัน 3 แบบ มีทุนประกันเท่ากันหมดที่ 60 ล้านบาท คือ 1.แบบมาตรฐานที่คุ้มครองผู้ป่วยใน 2.แบบที่คุ้มครองผู้ป่วยนอกและค่าคลอดบุตร 3.แบบที่คุ้มครองด้านทันตกรรมทั่วไป และค่าคลอดบุตร 
อย่างไรก็ตาม บริษัทมีแผนที่จะขยายตลาดมายังกลุ่มลูกค้าคนไทยที่มีกำลังซื้อด้วย โดยอยู่ระหว่างขออนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) โดยแนวโน้มตลาดประกันสุขภาพยังมีโอกาสเติบโตได้อีกมาก มีอัตราความเสียหายต่อเบี้ยประกันแค่ 50-60%